|  |
| --- |
| kirjaamo@lvm.fitomi.lindholm@lvm.fijoel.karjalainen@lvm.fi |
| LVM/1024/03/2015 |
|  |

Lausunto arviomuistiosta postilain muuttamiseksi

Liikenne- ja viestintäministeriö on pyytänyt Elinkeinoelämän keskusliitto EK:lta (jäljempänä EK) lausuntoa arviomuistiosta postilain muuttamiseksi. Arviomuistiossa käsitellään sidosryhmiltä saatujen lausuntojen valossa muun muassa postilain yleispalveluvelvoitteen uudistustarpeita, velvoitteen tarkoituksenmukaista rahoitusmallia, kirjeiden kulkunopeutta, toimipaikkaverkon tiheyttä, pääsyä postinumero- ja osoiterekisterijärjestelmään, osoitteenmuutos- ja jakelunkeskeytyspalveluita, mahdollista kerrostalojen lokerikkojakelua sekä pääsyä postiverkkoon.

EK kiittää lausuntopyynnöstä ja lausuu arviomuistion johdosta lyhyesti seuraavaa.

Arviomuistiossa käsitellään monia sellaisia käytännön kysymyksiä, jotka näyttäytyvät erilaisena postipalveluja tarjoavien ja niitä käyttävien yritysten näkökulmasta. EK:n jäsenkentässä ovat edustettuna molemmat osapuolet. EK tyytyy postilain yksityiskohtien osalta viittaamaan sen jäsenliittojen asiassa jättämiin lausuntoihin ministeriöille.

Yleisellä tasolla voi kuitenkin todeta, että EK kannattaa kilpailun avaamisen mahdollisuuksien tarkastelemista kaikilla toimialoilla, myös postipalveluissa. Toimiva ja tasapuolinen kilpailu on omiaan lisäämään palvelujen tuottavuutta ja laatua. Tuotannon tehostuessa voidaan saavuttaa kustannussäästöjä, jotka hyödyttävät viime kädessä kaikkia yrityksiä ja veronmaksajia. Kilpailupaine edesauttaa myös uusien innovatiivisten ratkaisujen syntymistä.

Uusien toimijoiden alalle pääsyä on edistettävä. Tämä saattaa tarkoittaa esimerkiksi sitä, että postinumero- tai muu alalla toimimisen kannalta välttämättömäksi katsottava järjestelmä on kohtuullisin ehdoin avattava kilpailijoiden käyttöön. Mikäli näin tehtäisiin, olisi kuitenkin samalla huolehdittava siitä, ettei miltään toimijalta viedä sen keskeisiä kilpailukeinoja ja insentiivejä kehittää toimintaansa.

Alalle pääsyn helpottamisen vastapainoksi EK korostaa, että alan nykyisiä toimijoita on kohdeltava yhtä edullisesti kuin uusia tulijoita. Nykyisiä toimijoita ei voi ainakaan ilman oikeudenmukaista kompensaatiota rasittaa velvoitteilla, joita uusille toimijoille ei aseteta. Myös toimijoiden oikeuksien on oltava tasapainossa. EK edellyttää kilpailuneutraliteettia niin vanhojen ja uusien, kuin isojen ja pienten toimijoiden välillä.

Lopuksi EK yhtyy siihen arviomuistiossa monin paikoin esitettyyn tavoitteeseen, että postilain uudistuksen on mahdollistettava myös uusien toimintamallien ja digitaalisten palvelujen syntyminen. Tällä edistetään muun ohella Sipilän hallituksen ohjelman kannatettavaa kirjausta digitalisaation ja kokeilukulttuurin edistämisestä kasvun ajureina.

|  |
| --- |
| Kunnioittavasti |
|  |
| Elinkeinoelämän keskusliitto EK |
| Lainsäädäntö ja hallinto |
| Hannu Rautiainen |
| johtaja |